การหักค่าใช้จ่ายภาษีเงินได้บุคคลธรรมดา(ตอนจบ)
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

การหักค่าใช้จ่ายภาษีเงินได้บุคคลธรรมดา (ตอนจบ)ต่อเนื่องจากสัปดาห์ที่แล้วเกี่ยวกับการหักค่าใช้จ่ายในการคำนวณภาษีเงินได้บุคคลธรรมดา สำหรับเงินได้พึงประเมินตามมาตรา 40(5)–(8) แห่งประมวลรัษฎากร สรุปได้ดังนี้
5.เงินได้พึงประเมินมาตรา 40(5) แห่งประมวลรัษฎากร ได้แก่ การให้เช่าทรัพย์สิน สามารถหักค่าใช้จ่ายเหมา หรือเลือกหักค่าใช้จ่ายจริง 
กรณีหักค่าใช้จ่ายเหมา 
บ้าน โรงเรือน สิ่งปลูกสร้างอย่างอื่น หรือแพ อัตราร้อยละ 30 
ที่ดินที่ใช้ในการเกษตรกรรม อัตราร้อยละ 20
ที่ดินที่มิได้ใช้ในการเกษตรกรรม อัตราร้อยละ 15 
ยานพาหนะ อัตราร้อยละ 30 
ทรัพย์สินอื่น อัตราร้อยละ 10 
6.เงินได้พึงประเมินมาตรา 40(6) แห่งประมวลรัษฎากร ได้แก่ การประกอบวิชาชีพอิสระ สามารถหักค่าใช้จ่ายเหมา หรือเลือกหักค่าใช้จ่ายจริง 
กรณีหักค่าใช้จ่ายเหมา 
การประกอบโรคศิลปะ อัตราร้อยละ 60 
การประกอบวิชาชีพกฎหมาย วิศวกรรม สถาปัตยกรรม การบัญชี ประณีตศิลปกรรม อัตราร้อยละ 30 
7.เงินได้พึงประเมินมาตรา 40(7) แห่งประมวลรัษฎากร ได้แก่ การรับเหมาที่ผู้รับเหมาต้องลงทุนด้วยการจัดหาสัมภาระ สามารถหักค่าใช้จ่ายเหมา หรือเลือกหักค่าใช้จ่ายจริง 
กรณีหักค่าใช้จ่ายเหมา อัตราร้อยละ 70
8.เงินได้พึงประเมินมาตรา 40(8) แห่งประมวลรัษฎากร ได้แก่ เงินได้นอกเหนือจากเงินได้พึงประเมินตามมาตรา 40(1)–(7) แห่งประมวลรัษฎากร มีทั้งให้เลือกหักค่าใช้จ่ายเหมาและหักค่าใช้จ่ายจริง และมีเงินได้บางรายการที่ต้องหักรายจ่ายจริงเท่านั้น
กรณีหักค่าใช้จ่ายเหมา มีเงินได้ทั้งหมด 43 รายการที่ระบุไว้ในพระราชกฤษฎีกา ออกตามความในประมวลรัษฎากรฉบับที่ 11 หักอัตราร้อยละ 4085 
กรณีหักค่าใช้จ่ายจริง เงินได้ทั้งหมด 43 รายการที่กล่าวมา เลือกหักค่าใช้จ่ายจริงได้
สำหรับเงินได้นอกเหนือจาก 43 รายการที่กล่าวมา จะต้องหักค่าใช้จ่ายจริงวิธีเดียวเท่านั้น เช่น การขายอสังหาริมทรัพย์ที่มุ่งค้าหากำไร เป็นต้น 
สรุปได้ว่าการหักค่าใช้จ่ายสำหรับเงินได้มาตรา 40(5)–(8) แห่งประมวลรัษฎากร กฎหมายกำหนดให้เลือกหักค่าใช้จ่ายเหมา หรือเลือกหักค่าใช้จ่ายจริงได้ ท่านสามารถศึกษาได้จากพระราชกฤษฎีกา ออกตามความในประมวลรัษฎากรฉบับที่ 11 และอย่าลืมว่าเงินได้มาตรา 40(8) บางรายการที่กฎหมายไม่ได้ระบุไว้ให้เลือกหักเหมาหรือหักจริง จะต้องหักจริงวิธีเดียวเท่านั้น 
การหักค่าใช้จ่ายเหมามีข้อดีก็คือ หลักฐานค่าใช้จ่ายต่างๆ ไม่ต้องจัดทำ หรือไม่จำเป็นต้องมี จึงเป็นที่นิยมใช้มากกว่าการหักค่าใช้จ่ายจริง แต่ถ้าท่านมีหลักฐานค่าใช้จ่ายจริงและเป็นไปตามเงื่อนไข มาตรา 65 ทวิ และมาตรา 65 ตรี แห่งประมวลรัษฎากร หากมีจำนวนค่าใช้จ่ายจริงสูงกว่าค่าใช้จ่ายเหมา ก็ควรเลือกหักค่าใช้จ่ายจริงซึ่งน่าจะได้ประโยชน์มากกว่า 
การเลือกหักค่าใช้จ่ายวิธีใดจะเป็นประโยชน์สูงสุด ขึ้นอยู่กับประเภทเงินได้พึงประเมิน และผู้มีเงินได้พึงประเมินที่ต้องพิจารณาว่าวิธีใดเหมาะสมกับตนเอง สวัสดีครับ